Die All Black Ardie Savea, een van die beste en gewildste rugbyspelers in Nieu-Seeland, het vir ’n ligte opskudding onder sy landgenote gesorg toe hy vandeesweek gesê het hy oorweeg dit om van kode te verander en rugbyliga te speel.
Volgens Savea was dit vir hom ’n opwindende vooruitsig om ’n nuwe spel aan te leer en te sien of hy daarin ook kon oorheers, soos wat hy in die vyftienman-spel maak.
Dié beweeglike kantman het daarna in ’n tweede potsending, Staff Chat, ’n verdere rede onthul waarom hy dit sterk oorweeg om rugbyliga te speel.
“ ’n Groot rede waarom ek dit sou wou doen, is omdat ek vir Samoa wil speel,” het Savea op die potsending gesê.
“Die Samoane is sulke trotse mense en lewer wêreldwyd so ’n groot bydrae tot rugby ... ek sal graag die uitdrukking op my pa se gesig wil sien as hy uitvind ek gaan vir Samoa speel.”
Toe Savea gevra is wanneer hy dit sou oorweeg om in die NRL te speel, het hy gesê dis in sy agterkop om dit volgende jaar dalk reeds op die proef te stel.
Indien Savea daad by die woord voeg, sal dit ’n groot terugslag vir die All Blacks wees, aangesien hulle die laaste paar jaar sukkel om ’n gevestigde losvoorspeler-kombinasie te vind.